KOMISIJOS REGLAMENTAS (EB) Nr. 359/2005
2005 m. kovo 2 d.
iš dalies keičiantis Reglamentą (EB) Nr. 94/2002, nustatantį išsamias Tarybos reglamento (EB) Nr. 2826/2000 dėl žemės ūkio produktams skirtų informavimo ir skatinimo veiksmų vidaus rinkoje taikymo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. gruodžio 19 d. Tarybos reglamentą (EB) Nr. 2826/2000 dėl žemės ūkio produktams skirtų informavimo ir skatinimo veiksmų vidaus rinkoje (1), ypač į jo 12 straipsnį,
kadangi:
(1)
Remiantis Reglamento (EB) Nr. 2826/2000 7 straipsniu, jeigu šakinės ar tarpšakinės organizacijos nepateikia to reglamento 2 straipsnio c punkte nurodytų informavimo programų, kiekviena suinteresuota valstybė narė sudaro jų specifikacijas ir pasirenka programos, kurią ji imasi iš dalies finansuoti, vykdomąją instituciją.
(2)
Valstybių narių inicijuotų programų pateikimo datos pagal Reglamento (EB) Nr. 2826/2000 7 straipsnį yra nustatytos Komisijos reglamento (EB) Nr. 94/2002 (2) 8 straipsnyje. Jos turėtų būti suderintos su šakinių ir tarpšakinių organizacijų pasiūlytų programų pateikimo datomis, nurodytomis Reglamento (EB) Nr. 94/2002 7 straipsnio 1 dalyje.
(3)
Reglamento (EB) Nr. 2826/2000 7 straipsnyje nustatytos su Komisijos sprendimu dėl programų susijusios datos turėtų būti suderintos su Komisijos sprendimų dėl programų, kurias siūlo Reglamento (EB) Nr. 94/2002 7 straipsnio 3 dalyje nurodytos šakinės ir tarpšakinės organizacijos. Tie sprendimai turėtų būti priimami pagal Reglamento (EB) Nr. 2826/2000 6 straipsnio 4 dalies nuostatas.
(4)
Todėl Reglamentą (EB) Nr. 94/2002 reikėtų atitinkamai iš dalies pakeisti.
(5)
Šiame reglamente numatytos priemonės atitinka Žemės ūkio produktų skatinimo vadybos komiteto nuomonę, pareikštą šio komiteto posėdžio metu,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 94/2002 iš dalies keičiamas taip:
1.
7 straipsnio 3 dalis iš dalies keičiama taip:
a)
pirma pastraipa pakeičiama taip:
„Patikrinusi Reglamento (EB) Nr. 2826/2000 6 straipsnio 3 dalyje nurodytas persvarstytas programas, Komisija ne vėliau kaip gegužės 31 d. ir gruodžio 15 d. sprendžia, kurias programas ji gali iš dalies finansuoti iš šio reglamento III priede nurodyto preliminaraus biudžeto pagal (EB) Nr. 2826/2000 13 straipsnio 2 dalyje nustatytą tvarką.“;
b)
antros pastraipos pirmas sakinys išbraukiamas.
2.
8 straipsnis pakeičiamas taip:
„8 straipsnis
Jeigu taikomas Reglamento (EB) Nr. 2826/2000 7 straipsnis, laikinasis programų sąrašas Komisijai pateikiamas ne vėliau kaip kiekvienų metų kovo 15 d. ir rugsėjo 30 d.
Komisija ne vėliau kaip gegužės 31 d. ir gruodžio 15 d. sprendžia, kurias programas ji gali iš dalies finansuoti iš šio reglamento III priede nurodyto preliminaraus biudžeto pagal (EB) Nr. 2826/2000 13 straipsnio 2 dalyje nustatytą tvarką.“.
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. kovo 2 d.